hu hu en hu hu hu en hu hu hu hu hu hu hu hu hu id hu hu hu hu pt ca en hu en hu hu hu hu en hu hu en hu hu hu hu pl hu pl es hu hu hu fi hu hu hu hu en fr hu hu hu hu hu hu hu hu en sv hu pt hu hu hu en hu hu hu hu hu hu hu hu hu hu hu hu hu hu hu pt hu hu hu hu hu pl hu hu hbs_lat hu hu hu hu hu hu hu hu hu hu hbs_lat hu hu hu sk en pt hu hu hu hu hu hu hu hu hu hu en hu hu hu hu hu hu hu en hu hu hu hu en hu hu hu hu hu hu hu hu hu hu hu hu hu hu hu en hu hu hu hu hu hu hu hu hu hu hu hu hu zh hu hu hu hu hu hu hu hu hu hu hu hu hu hu hu en en hu hu hu
Megérkezett közénk a legifjabb és legcsodásabb jövendő sütikóstoló, kicsi lányunk Luca. Ennél édesebb elfoglaltság most kevés akadna, így kis időre felfüggesztem a posztolást, most minden idő a kisasszonyé. Idővel viszont közös posztokkal jövök majd, és természetesen a megszokottak mellett majd finom és tápláló bébiétel receptekkel is készülök. Hamarosan :)
Bejegyezte: Unknown dátum: 8:20 Nincsenek megjegyzések:
Küldés e-mailbenBlogThis!Megosztás a TwitterenMegosztás a FacebookonMegosztás a Pinteresten
Hogy legyen mit a kalácsra kenni
A mi családunk húsvétkor inkább a laza, ráérős étkezéseket preferálja, és ilyenkor több a hidegkonyhai étel is. Hogy ne csak főtt tojást együnk sonkával a végtelenségig, bevezettem még egy fogást választékbővítésnek, ami passzol a kalácshoz is. Ez a nyúlmáj pástétom minden ízében belesimul a húsvéti menüsorba, ráadásul gyorsan és egyszerűen elkészíthető.
5 dkg vajon dinszteljük meg a finomra vágott vöröshagymát, aztán dobjuk rá a májat. Addig főzzük fedő alatt, alacsony lángon, amíg teljesen meg nem puhul. Ha kész, tegyük egy tálba, adjunk hozzá még 5 dkg vajat, 1-1,5 dl zsíros tejszínt, sót, borsot, majorannát, egy kevés őrölt szegfűszeget, egy kupaknyi szilva pálinkát és turmixoljuk az egésze össze. Teljesen homogén masszát kell kapnunk. Vegyünk elő egy hosszúkás formát, és béleljük ki fóliával úgy, hogy lógjon ki a szélein. Egyengessük bele a formába a pástétomot, szépen rétegezzük, hogy a levegőt teljesen kiszorítsuk belőle. Simítsuk rá a tetejére a kilógó fóliát, és tegyük 1 órára a mélyhűtőbe. Azért kell neki ilyen hideg, hogy rendesen tudjuk vágni - utána már a sima hűtőben tároljuk. Tálalás előtt újhagymával és retekkel szórjuk meg.
Bejegyezte: Unknown dátum: 5:19 Nincsenek megjegyzések:
Küldés e-mailbenBlogThis!Megosztás a TwitterenMegosztás a FacebookonMegosztás a Pinteresten
Nincs húsvéti terített asztal egy gyönyörűen megfont, kissé édes és sós, foszlós kalács nélkül. Ez vitathatatlan. Az ünnepi kései reggelik, piknikek, estebédek alatt előkerülő főtt tojás, sonka, torma és zöldségek méltó körete. Nagyon ajánlom, hogy készítse el mindenki otthon a családja számára ezt az egyszerű kelt tésztát, mert már most roskadoznak a nagyáruházak polcai az előrecsomagolt, tartós kalácsoktól, amik 1-2 hetesek lesznek, mire tányérra kerülnek.
Be kell valljam, mielőtt nem végeztem el a pék-cukrász képzést, nagyon bénán formáztam a kalácsot. Egy copfot képzeltem magam elé, amit három szálból fonok meg. Na, ez nem működik a tésztáknál, mert lapos lesz, összeesik és kiszárad. Kivétel, ha formában sütjük meg, akkor viszont túl szögletes lesz a formája. Szóval a képzésen szépen megtudtam, hogy a sütőüzemekben 4-es és 6-os fonással készítik a kalácsokat, így a páros szálak szépen kitartják a tészta súlyát.
Először szitáljuk egy tálba a lisztet, és melegítsük meg a tejet egy kanál cukorral. Csináljunk egy gödröt a liszt közepére, öntsük bele a meleg tejet, morzsoljuk rá az élesztőt, hintsük be egy kevés liszttel és takarjuk le. Ha felfutott az élesztő, akkor adjuk hozzá a tojást, tejszínt, vajat, sót és a maradék cukrot. Kezdjük el dagasztani a tésztát, és addig gyúrjuk, amíg szép sima nem lesz a felülete. Most több részletben megkelesztjük a tésztát - kétszer húsz percig. A két pihentetés között gyúrjuk át. Ha letelt az idő, vegyük 6 egyenlő részre és sodorjunk belőle egyenlő szálakat. Most jön a fonás. A 3-3 szálat fogjuk össze felül. Tegyük keresztbe a kezünket, a ballal a jobb szélső szálat fogjuk, a jobbal a bal szélsőt. Váltott kézzel dolgozunk, az egyik kéz mindig a levegőben tartja az éppen nem futó szálat. Mindig a külső fonatot helyezzük legbelülre, és folyamatosan haladunk kívülről befelé. Talán ez most így bonyolultnak tűnik leírva, de 1-2 próba után simán menni fog :)
Egy egész tojással kenjük le, és hagyjuk még húsz percig pihenni, amíg rászárad a tojás. Akkor újra kenjük le, és toljuk 180  fokos sütőbe 25-30  percre. Semmiképp se hagyjuk ki, hogy még langyosan egy kevés vajjal megkóstolunk egy szeletet!
4 dkg cukor plusz 2 dkg a tejbe
2 dl zsíros tejszín
4 dkg puha vaj
1 egész tojás a tetejére
Bejegyezte: Unknown dátum: 0:33 Nincsenek megjegyzések:
Küldés e-mailbenBlogThis!Megosztás a TwitterenMegosztás a FacebookonMegosztás a Pinteresten
2015. február 23., hétfő
New York sajttorta eperrel
Régen nem született bejegyzés a blogra, ennek az az oka, hogy most egészen máshol vannak a hangsúlyok az életemben, és ez fantasztikus dolog, szeretném, hogy így is maradjon. A sütés viszont továbbra is az életem része, sőt, egyre inkább az, ha nem is tudom most annyit dokumentálni a munkám, és megosztani bejegyzés formájában. Mostanában sok új édesség született, a gépet is elővettem újra, szóval forognak a fogaskerekek  :) Addig is korábban megírt posztokat fogok publikálni a blogon. Ezek a receptek annak idején csak idő hiányában nem került fel a saját oldalamra. Még tavaly, egy internetes magazin gasztro rovatába készítettem őket, ahol nagyon szerették az olvasók, de mint saját kis gyermekeim, mégis csak itt vannak a legjobb helyen :)
Szóval tudom, tudom, hol van még az eperszezon. Inkább a tavasz iránti vágyódásom fejezi ki ez a recept, nem feltétlen az aktualitásról szól. Bár az öntetet a tetejére nyugodtan készíthetjük fagyasztott gyümölcsből, esetleg lekvárból.
Kevés olyan desszert van, ami nem a túlzott édességével, díszítésévél, formájával akar hivalkodni, hanem visszafogott, de harmonikus ízeket hoz. Az amerikai sajttorta, ami a mi szánk íze szerint inkább tekinthető túrótortának, pontosan ilyen szelíd sütemény. Nem túl édes, sőt, a krémsajt jellege miatt inkább van néha egy kis sós beütése. Engem egyébként is nagyon izgatnak az édes-sós ízpárok, és mivel ennek a tortának nagyon nagy skálán mozog a cukortartalma (van olyan recept, ami alig tesz bele, és van, amelyik agyon cukrozza), mi is bátran játszhatunk a tónusokkal ahogy szeretnénk.
Ha még kellenének érve a sült sajttorta mellett, akkor azt is elmondanám, hogy nagyon egyszerű, tipikusan olyan étel, amit bárki el tud készíteni. Nem kell például tésztasütéssel bíbelődni, csak vegyünk valamilyen édes kekszet, és daráljuk le. Olvasszuk fel a vajat, és keverjük el a kekszmorzsával. Csak annyira kell nedvesnek lenni, hogy szépen ki tudjuk vele nyomkodni a tortaformánk alját, amit előtte sütőpapírral kibéleltünk. Hogy szép egyenletes legyen a massza, egy evőkanál domború felével egyengessük el. A krémhez a mascarponét, a tejfölt, a citromlevet, és a porcukrot tegyük egy keverőtálba és robotgéppel keverjük ki. A tojásokat verjük fel, habosítsuk ki. A sajtos és a tojásos masszát öntsük össze, adjunk hozzá 2 kávéskanál keményítőt, és keverjük jól el. Már önthetjük is a keksz masszával kibélelt formába. Toljuk 170  fokra előmelegített sütőbe és egy jó háromnegyedórát süssük. Ha már kicsit barnulni kezd a teteje, akkor kezd jó lenni.
Az öntethez az epreket mossuk meg és kockázzuk fel. Ha mirelit eperrel dolgozunk, akkor csak vegyük ki felhasználás előtt a fagyasztóból, és csepegtessük le róla a felesleges levet  A cukorral és egy nagyon kevés vízzel addig főzzük, amíg szép, sűrű, lekvár szerű szószt nem kapunk. A formából kiszedett, és kissé kihűlt tortára halmozzuk az eper öntetet, és pár friss eperszemmel díszítsük. Aki türelmetlen, mint ahogy én is az voltam, az rögtön neki eshet és vághat a tortából egy szeletet, de ilyenkor még eléggé remegős és ragad, úgyhogy a ráérősebbeknek azt ajánlom, pár órát pihentessék a hűtőben a sütit, mielőtt megvágnák.
Amerikai sajttorta eper öntettel:
25 dkg édes keksz
10  dkg olvasztott vaj
friss eper a díszítéshez
Bejegyezte: Unknown dátum: 7:28 Nincsenek megjegyzések:
Küldés e-mailbenBlogThis!Megosztás a TwitterenMegosztás a FacebookonMegosztás a Pinteresten
2014. október 18., szombat
Még Rómában ettem először profiterolt, ami első osztályú volt. Nem hiszem, hogy teljesen reprodukálható az élmény otthon, már csak a Colosseum hiánya miatt is, de aki egy kis olasz hangulatra vágyik, az nyugodtan álljon neki. Ennek az édességnek az alapja az égetett tészta, amit mi leggyakrabban képviselőfánk formájában fogyasztunk. A profiterol töltése, az íz és a mennyiségek kiválasztása már teljesen szubjektív. Van, aki teljesen beborítja öntettel, van, aki csak épphogy leönti, van, aki főzőtt csokikrémet készít, és van, aki fagyival tölti meg. Bármelyik variáció kiváló.
Az égetett tésztával kezdünk. Az elkészítése nem bonyolult, kezdők számára viszont tartogat néhány buktatót. Mérjük ki egy lábasba a vizet, vajat és sót. Forraljuk fel a keveréket. Ekkor szitáljuk bele a lisztet, folyamatosan kevergetve, hogy ne csomósodjon össze. Most jön a resztelés. Ez gyakorlatilag a tészta pirítását jelenti, magas hőfokon. Akkor lesz jó az állaga, amikor felhólyagosodik kissé, és sercegő hangot ad ki. Akkor zárjuk el a tüzet, és borítsuk ki a tésztát  egy hideg tányérra. Addig kell hűteni, amíg már könnyedén hozzá tudunk érni, nem csíp. Erre a folyamatra azért van szükség, mert a tojásokat csak a lehűlt tésztához adhatjuk hozzá, különben megsülnének. Mikor már megfelelő a hőmérséklete a tésztának, tegyük vissza a lábasba, és egyenként keverjük el benne a tojásokat. Csak akkor üssük bele a következőt, amikor az előző már teljesen elkeveredett benne. Rugalmas, homogén masszát kell kapnunk. Ha kész, simacsöves nyomózsákba töltve, sütőpapíros lemezre kis köröket nyomjunk egymástól nem túl nagy távolságra. 220 fokos sütőbe tolva addig süssük őket, amíg meg nem emelkednek és szép aranybarna színt nem kapnak. Segíthetjük a sülési folyamatot, ha a sütő aljába egy vízzel teli edényt helyezünk, a gőz így még jobban megemeli majd a tésztát. Ha kész, azonnal vegyük ki őket, és egy késsel szúrjuk meg mindegyiket, hogy a forró gőz távozni tudjon a fánkocskákból.
A vaníliás krémhez a tojássárgákat, a cukrot és a lisztet alaposan keverjük el egy lábasban, majd tegyük fel a tűzre. Ezzel párhuzamosan egy másik edénybe tegyük fel melegedni a tejet. Ha már forr, öntsük a tojásos masszához, és addig főzzük, amíg puding sűrűségű nem lesz. Közben verjünk fel kemény habbá 2 dl tejszínt. A kihűlt krémet lazítsuk fel a tejszínnel, majd egy nyomózsák segítségével töltsük meg a fánkocskák belsejét. A csokoládé krémhez gőz fölött olvassuk össze a tejszínt, a csokit és a vajat, majd még forrón öntsük vele nyakon a tésztát. Melegen, és hidegen is isteni.
4 egész tojás ( ha nagyobb, elég 3 is)
Bejegyezte: Unknown dátum: 1:47 Nincsenek megjegyzések:
Küldés e-mailbenBlogThis!Megosztás a TwitterenMegosztás a FacebookonMegosztás a Pinteresten
2014. október 5., vasárnap
Egy kis melegség az őszre: csupa csoki torta
Múlt hét óta elég barátságtalan az időjárás, sok eső, 15 fokok. Sokkal jobban szeretem a szűrt napsütéses, sárga avarban sétálós őszt. Azért még remélem, ilyenben is lesz részünk, de addig is hűvösebb napokon sokat segít egy langyos csokitorta. Elég gyorsan készen van, és annyira tökéletesen tömény, hogy semmi mást nem kívánunk hozzá, maximum egy kevés tejszínhabot.
Ezt a süteményt szoktam kisebb és nagyobb formában sütni, attól függ, hogyan szeretném tálalni. Ha nagyobb, 24 centiméteres formában sütöm, akkor laposabb lesz, kevésbé tömény. Olyankor valamilyen tejszínes, mondjuk mascarponés krémmel kenem le a tetejét, és gyümölccsel megszórom. Ha a kisebb, 18 centiméteres formában készül, akkor önmagában fogyasztjuk, hiszen sokkal koncentráltabbak az ízek.  Most az utóbbi verzió került az asztalra.
A csokit és a vajat gőz fölött olvasszuk fel. Nem kell túl melegíteni, elég ha éppen már folyós, és össze lehet keverni. Akkor zárjuk el a víz alatt a tüzet, és hagyjuk rajta a csokis vajat. A tojássárgákat verjük fehéredésig a cukorral. Jöhet bele a fahéj, és egy teáskanál vanília kivonat. A tojások fehérjét egy csipet sóval verjük kemény habbá. Lazítsuk fel a sárgájás keveréket a fehérjével, majd jöhet bele a csokis vaj. Legvégül szitáljuk bele a tésztába a lisztet. A masszát sütőpapírral kibélelt formába kanalazzuk bele, és egyengessük el. 190 fokos sütőben 40-45 perc kell neki, de ellenőrizzük az állagát tűpróbával. Aki a nagyobb formában süti a tortát, akkor 25-30 perc is elég a tésztának. Mikor kész, rácson hűtsük ki, kevés porcukorral szórjuk meg, és natúr tejszínhabbal kínáljuk.
25 dkg jó minőségű étcsokoládé
1 teáskanál vanília kivonat
2 dl zsíros tejszín a tetejére, habbá verve
Bejegyezte: Unknown dátum: 3:22 Nincsenek megjegyzések:
Küldés e-mailbenBlogThis!Megosztás a TwitterenMegosztás a FacebookonMegosztás a Pinteresten
2014. szeptember 17., szerda
Alig kell sütni, alig kell vele pepecselni, és mégis olyan isteni torta kerekedik ki belőle, hogy azonnal el is fogyott. Nem volt recept, csak pár hozzávaló, és rögtön megszületett a koncepció. Bátran ajánlom azoknak, akik biztosra szeretnének menni, mégsem konyhai virtuózok - ezzel ugyanis nem lehet hibázni.
Az egyetlen dolog, ami egy kevéske időt eltölt a sütőben, az a torta alapja. Ehhez az édes omlós kekszet daráljuk le, vagy zúzzuk össze, majd az olvasztott vajjal keverjük össze. Én most a legkisebb tortaformára méreteztem a receptet, ez 18 cm átmérőjű, ha bárki nagyobban sütné, akkor arányosan növelje a hozzávalókat. A forma alját béleljük ki sütőpapírral, majd a kekszes masszát egy evőkanál segítségével egyengessük el benne, úgy, hogy teljesen egyforma legyen mindenhol. 180 fokos sütőben tíz percig süssük, majd tegyük félre hűlni, de maradjon a formában.
A mascarpónét és a krémsajtot keverjük ki a porcukorral, majd forgassuk bele a kimagozott, lecsöpögtetett meggyeket. A kihűlt alapra öntsük rá a krémet, és szépen simítsuk el. A tetejére egy sűrű gyümölcsszósz jön. Ehhez a kimagozott meggyet tegyük fel a cukorral főzni. Várjuk meg, amíg teljesen szét nem fő a gyümölcs. Közben áztassunk be 2 gramm zselatint. A szétfőtt meggyet turmixoljuk le, majd főzzük fel a zselatint, és adjuk az öntethez. Várjuk meg, amíg kicsit kihűl, egyúttal besűrűsödik, majd utolsó rétegként a fedjük be vele a torta tetejét. Fogyasztás előtt 2-3 óráig álljon a hűtőben, utána viszont egy szempillantás alatt el fog tűnni.
25 dkg tejszínes krémsajt
12 dkg édes omlós keksz
Bejegyezte: Unknown dátum: 4:36 Nincsenek megjegyzések:
Küldés e-mailbenBlogThis!Megosztás a TwitterenMegosztás a FacebookonMegosztás a Pinteresten
2014. szeptember 14., vasárnap
Talán nem ez a rész a legjobb a denevéremberes filmnek közül (nekem a sötét lovag a favoritom), remekül passzol a bejegyezés tematikájához: az esküvőhöz. Mindenkinek vannak totemjei, ismerek olyat, akinek ez a macska (kac-kac), másoknak egy szuper képességekkel felruházott, bőrruhás hős. Jelen esetben az imádat közös a pár részéről, ezért gondoltam, hogy helyzetemből adódóan leginkább tortával tudnám meglepni őket, természetesen batmanes díszítéssel. Nem szerettem volna nagyon csicsásra tervezni a tortát, a kevesebb több alapon, ezért inkább a belsejére próbáltam koncentrálni.
Nem akartam már kipróbált recepttel operálni, inkább alkotni valami újat. Így lett belőle karamellában párolt körtés-mascarponés torta. Nem kóstoltam a sütit egészben, az este folyamán valahogy eszembe se jutott, de állítólag finom lett, és közben azért tesztelten a rétegeket.
Mivel adott volt, hogy lesz több emeletes esküvői torta, meg egyéb édesség, csak egy kicsike tortát akartam készíteni kettejüknek, ezért a 18 cm-es formában sütöttem a piskótát. A tojásokat szétválasztottam, a sárgáját a cukor felével fehéredésig, a fehérjét pedig a cukor másik felével és egy csipet sóval kemény habbá vertem. A sárgájás keveréket fokozatosan lazítottam a fehérjéssel, fakanállal óvatosan, hogy ne törjön össze. Végül az egészre rászitáltam a lisztet, majd addig egyengettem, amíg homogén nem lett a massza. Egy csepp szódabikarbóna is mehet bele, aztán irány a sütőpapírral kibélelt forma. 180 fokra előmelegített sütőben 25 perc kell neki kb. Nehezebben sül át, mint egy alacsonyabb tészta, ezért kell neki több idő. Ha a tűpróba után jónak érezzük, rácson hűtsük ki.
A körtét hámozzuk meg, csumázzuk ki és kockázzuk fel. A cukrot egy sima fazékban kezdjük el karamellizálni. Akkor jó, ha aranybarna. Akkor adjuk hozzá a forró tejszínt és addig forraljuk az egészet, amíg teljesen egységes karamellt nem kapunk. Először biztosan össze fog kapni, de egységes hevítés mellett szépen újra fel fog oldódni a cukor. Utána vegyük lejjebb a hőfokot, dobjuk bele a vajat és a körtéket. Gyakorlatilag ebben a szószban fogjuk megpárolni a gyümölcsöt, ennek nem kell 15-20 percnél több. A mascarponét keverjük ki a zsíros joghurttal (én görög joghurtot használtam), a porcukorral és néhány körte darabbal. A hideg tejszínt verjük kemény habbá, majd tegyük félre. Most jön az összeállítás.
A piskótát vágjuk 3 egyforma részre. Az aljának a legstabilabbat, a tetejének a legszebb lapot válasszuk. Az alsó tésztára kenjünk a mascarponés krémből, utána jöhet a karamellás körte, végül a tejszínhab. Újabb tészta, és ugyanezt ismételjük meg. A legfelső lap tetejére és a torta oldalára is hagyunk a mascarponés krémből, szépen burkoljuk vele a süteményt, és tegyük egy éjszakára a hűtőbe.
A burkolást már másnap csináljuk, amikor már elég stabil a torta. Porcukron nyújtsuk ki a tortabevonó masszát, úgy, hogy mind a két oldalára jusson. Kb 2 mm vastag legyen. Sokkal nagyobb kört nyújtsunk, mint a torta, hogy legyen helyünk lesimítani. Mikor ráhelyezzük a süteményre a bevonót, a kezünkkel egyengessük el azokon a helyeken, ahol buborékos. Színezett marcipánból egy helyes kés segítségével vágjuk ki a batman formákat, és sűrű cukorszirup segítségével ragasszuk a torta oldalára. Lehet kapni cukrász kellékes boltban étel festékkel készült filctollat, én a kényesebb részeket és a feliratot azzal készítettem. Remélem, hogy sikerült kellemes meglepetést szerezni a párnak, sok boldogságot Kata és Rajmund!
Karamellben párolt körtés-mascarponés torta:
1,5 dl zsíros tejszín
10 dkg zsíros, görög joghurt
2 dl zsíros tejszín habbá verve
25 dkg fehért tortabevonó massza
10 dkg fekete marcipán
1 fekete ételfestékes filctoll
Bejegyezte: Unknown dátum: 5:28 Nincsenek megjegyzések:
Küldés e-mailbenBlogThis!Megosztás a TwitterenMegosztás a FacebookonMegosztás a Pinteresten
A blogban szereplő tartalom, illetve a blog oldalainak bármilyen alkotóeleme együtt és külön is (képek, szövegek, stb.) a saját szellemi termékeim. Az 1999. évi LXXVI. szerzői jogról szóló törvény értelmében a szerző tulajdonát képezik, ezért másolásuk, nyilvános közzétételük, kizárólag előzetes írásos beleegyezésemmel (forrásmegjelöléssel) történhet. A törvény megsértése bűncselekmény, mely jogi következményeket von maga után.
Keresés ebben a blogban
Légies téma. Téma képeinek készítője: ideabug. Üzemeltető: Blogger.